A Bizottság 2055/2001/EK rendelete
(2001. október 19.)
az 1257/1999/EK tanácsi rendelet által előírt vidékfejlesztési támogatásra történő átállásra vonatkozó szabályok megállapításáról szóló 2603/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendeletre [1] és különösen annak 53. cikke (1) bekezdésére,
mivel:
(1) Az 1929/2000/EK rendelettel [2] módosított 2603/1999/EK bizottsági rendelet [3] 4. cikkének (1) bekezdésében említett rendeletekre vonatkozóan a 4. cikk (2) bekezdése megállapít egy határidőt, ameddig a kifizetési kérelmeket a Bizottsághoz el kell juttatni, hogy folytatódhasson az EMOGA Orientációs Részlege által történő finanszírozás. Ez a rendelkezés lerövidíti azt a határidőt, amelyet előzőleg azok a bizottsági határozatok határoztak meg, amelyek megítélik az EMOGA Orientációs Részlegéből a legutóbb a 3193/94/EK rendelettel [4] módosított 4253/88/EGK tanácsi rendelet [5] 21. cikkének (4) bekezdésével összefüggésben nyújtott támogatásokat.
(2) Ez a rövidebb határidő, ameddig a kifizetési kérelmeket a Bizottsághoz el kell juttatni, az EMOGA Orientációs Részlegének jelentős alulköltekezését eredményezheti; ezért ajánlatos meghosszabbítani a szóban forgó határidőt, hogy ezáltal lehetővé váljon az EMOGA Orientációs Részlegében rendelkezésre álló előirányzatok teljes mértékű felhasználása.
(3) Az e rendeletben előírt intézkedések összhangban vannak az Agrárstrukturális és Vidékfejlesztési Bizottság véleményével,
ELFOGADTA EZT A RENDELETET:
1. cikk
(1) A 2603/1999/EK rendelet 4. cikk (2) bekezdésének első albekezdése helyébe a következő szöveg lép:
"(2) Azokat a kifizetéseket, amelyek a tagállamok 2000. január 1-je előtti kötelezettségvállalásaiból erednek - beleértve a legkésőbb az 1999. évhez kapcsolódó kompenzációs juttatásokat is -, valamint amelyekkel kapcsolatban a tagállamoknál 2002. január 1-je előtt kiadások jelentkeztek, továbbra is az EMOGA Orientációs Részlege finanszírozza, összhangban az (1) bekezdésben említett rendeletekben megállapított feltételekkel, valamint a források rendelkezésre állásától függően."
(2) A 2603/1999/EK rendelet 4. cikkének (3) bekezdése helyébe a következő szöveg lép:
"(3) A (2) bekezdés első albekezdésében említett intézkedésekkel kapcsolatos olyan többéves kiadások közösségi támogatását, amelyekre vonatkozóan 2002. január 1-jét követően a tagállamok részéről kiadások merülnek fel, a meghatározott 1. célkitűzés alá nem tartozó területeken 2000. január 1-jétől az EMOGA Garanciarészlege finanszírozza."
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. október 19-én.